Mariann Fischer Boel (V), 2000-11-09:
Jeg føler mig næsten hensat til samme situation som en kendt Holberg-figur.
Han sagde: »Drømmer jeg, eller er jeg vågen?«
Jeg vil gerne kvittere for den meget positive modtagelse, som beslutningsforslaget har fået.
Jeg vil godt sige, at grunden til, at det kom til verden, var, at vi sad og kiggede lidt på de forhandlinger, der havde været omkring indførelsen af pinsepakken og dermed også ejendomsværdiskatten, og så faldt vi egentlig over noget debat, der havde været imellem hr. Jacob Buksti, der på det tidspunkt var Socialdemokratiets politiske ordfører, og Venstres skattepolitiske ordfører, hr. Peter Brixtofte.
Så har vi jo efterfølgende kunnet se, at den nye ejendomsværdiskat med de ulemper, der så lå i den her specielle ordning med, at man skulle betale både for det fraflyttede og det tilflyttede hus, syntes vi var en meget, meget uretfærdig beskatning.
Nu har vi nævnt eksemplet med en medarbejder, der skifter arbejde til en anden landsdel og har vanskeligere ved at få solgt sin ejerbolig.
Men jeg vil da godt nævne et andet eksempel, som måske ikke er mindre interessant, og det drejer sig om ældre - nu er det primært kvinder, fordi vi stadig væk lever længere end mændene.
Vi er i en situation, hvor vi får tilbudt en ældrebolig, og nu er det jo sådan med ældreboliger, at der hedder det nærmest »take it or leave it«.
Hvis man ikke vil have den nu, så kan man vente 3-4 år på at få tilbudet næste gang. Og der er det indlysende, at en ældre person, der skal fraflytte en ejerbolig og flytte over i en ældrebolig, ikke har midler til at betale ejendomsværdiskat i den fraflyttede bolig, fordi økonomien formodentlig også pludselig skifter karakter.
Det var et andet argument for, at vi finder, at det er en fuldstændig uretfærdig beskatning.
Nu kunne jeg forstå på skatteministeren, at velviljen altså strakte sig så langt, at man godt vil kigge på det, men eventuelt lægge en form for mindstetid, altså det kunne så være - nu hørte jeg hr. Flemming Hansen sagde 14 dage, men en eller anden bundgrænse ind.
Jeg tror nu altså, det vil gøre forslaget væsentlig mere ufleksibelt og vanskeligt at administrere, men jeg er selvfølgelig åben over for, at vi kigger på det på den ene eller på den anden måde.
Så snakkede hr. Bjarne Laustsen om, at boligejerne var ikke de mest klemte.
Jeg ved ganske vist, at man i forbindelse med indførelsen af pinsepakken fastholdt, at man ville fastholde balancen mellem boligejere og boliglejere, og den balance synes jeg i hvert fald er blevet væsentlig skævere inden for de seneste år.
Ja, så vidt jeg husker, så er boligejerne blevet beskattet med yderligere 2,8 mia. kr. over de sidste 2 år, selvfølgelig også fordi ejerboligerne stiger i vurdering.
Hr. Aage Frandsen spurgte om finansieringen.
Grunden til, at vi har nævnt finansieringen i det her beslutningsforslag, er ganske enkelt den, at jeg har stillet et § 20-spørgsmål til ministeren, men normalt finansierer man ikke beslutningsforslag.
Og jeg kan bare sige til hr. Aage
Frandsen, at vi har bestemt ikke tænkt os, at det skulle være sodavandsafgiften, der skulle finansiere forslaget. Så har jeg hæftet mig ved, at SF's finanspolitiske ordfører, hr. Jes Lunde, er blevet konfronteret med det her forslag, og jeg tror, at hr. Jes Lunde egentlig har det ligesom mange andre af Folketingets medlemmer: de var egentlig ikke klar over den her uretfærdighed i ejendomsværdibeskatningen.
Hr. Jes Lunde var i hvert fald positiv over for at kikke på forslaget, og jeg ved så ikke, om det også i sidste instans vil gælde hr. Aage Frandsen.
Det Radikale Venstre.
Det undrede mig egentlig lidt, at man var så negativ over for forslaget, og jeg mener ikke, at vi havde uklare regler på den gamle ejendomsværdiskat.
Jeg er også sikker på, vi kan finde en model, som vil fjerne enhver uklarhed omkring et forslag. Nu havde jeg selvfølgelig heller ikke forventet, at hr. Frank Aaen ville synes, at Venstres og De Konservatives forslag var noget, han kunne støtte, men jeg må jo lige sige til hr. Frank Aaen, at det her med, at man scorer gevinsten, når man har en ejerbolig, kommer da sandelig an på, om man skal flytte et andet sted hen, for så er det, man skal købe, jo blevet tilsvarende dyrere.
Så jeg har lidt svært ved at se, at der skal være nogen stor gevinst, så længe man er på det mobile arbejdsmarked.
Men som sagt: Tak for tilslutningen, og jeg håber, vi kan finde et fælles, fornuftigt fodslag med et lovforslag på det her område.